b'\n_START_ARTICLE_\n\xc5\xa0a\xc5\xa1 (literarni lik)\n_START_SECTION_\nVsebina romana\n_START_PARAGRAPH_\nNeke no\xc4\x8di Drej\xc4\x8dka obi\xc5\xa1\xc4\x8dejo trije Marsov\xc4\x8dki, z imeni Mi\xc5\xa1, Ma\xc5\xa1 in \xc5\xa0a\xc5\xa1. Za preva\xc5\xbeanje so uporabili lete\xc4\x8do cigaro. Prvi dan so v kuhinji pojedli vso marmelado, drugi dan pa so razmetali in polomili vse Drej\xc4\x8dkove igra\xc4\x8de. Ker sta Drej\xc4\x8dkova star\xc5\xa1a mislila, da je to storil Drej\xc4\x8dek, jih je tretji dan pri\xc4\x8dakal s svetilko v roki, saj je hotel vedeti, kdo so skrivnostni neznanci, ki pono\xc4\x8di hodijo po hi\xc5\xa1i. Ko jih je zagledal, se je na ves glas zasmejal, saj so bili Mi\xc5\xa1, Ma\xc5\xa1 in \xc5\xa0a\xc5\xa1 zelo sme\xc5\xa1ni mo\xc5\xbei\xc4\x8dki. Hitro so se spoprijateljili in Drej\xc4\x8dka je zelo zanimalo, kako je na Luni in na Marsu, zato so ga Marsov\xc4\x8dki odpeljali tja.\n_START_SECTION_\nPredstavitev literarnega lika\n_START_PARAGRAPH_\nVsi trije Marsov\xc4\x8dki so imeli glavo ve\xc4\x8djo od najve\xc4\x8dje makedonske lubenice, telesa pa niso bila mnogo \xc5\xa1ir\xc5\xa1a od steklenice za kokto. Tenke roke s tremi prsti so rastle iz glave tam, kjer bi morala biti u\xc5\xa1esa. Namesto nosu so imeli samo dve luknji sredi obraza. Oble\xc4\x8deni so bili v otro\xc5\xa1ke \xc5\xbeabe in prepasani s kravatami. \xc5\xa0a\xc5\xa1 je bil najmanj\xc5\xa1i in najmlaj\xc5\xa1i med njimi in je hodil v otro\xc5\xa1ki vrtec. Vedno je ponavljal besede za starej\xc5\xa1ima bratoma. Marsov\xc4\x8dki so Drej\xc4\x8dku povedali, da so na Marsu vojne prepovedane, na Zemlji pa so \xc5\xa1e vedno dovoljene. Drej\xc4\x8dku so tudi pojasnili, da \xc4\x8de ho\xc4\x8demo dose\xc4\x8di mir, ni dovolj, da ga samo ljubimo. Za mir se je treba boriti. Ko so se na koncu Marsov\xc4\x8dki poslovili in za vedno od\xc5\xa1li nazaj na Mars, so hoteli Drej\xc4\x8dku pustiti nekaj, kar ga bo spominjalo nanje. Mi\xc5\xa1 mu je podaril svetle\xc4\x8do se kroglico, Ma\xc5\xa1 mu je dal pas v obliki kravate, \xc5\xa0a\xc5\xa1 pa mu je izro\xc4\x8dil gumb, ki si ga je odtrgal od hla\xc4\x8d. Drej\xc4\x8dek pa je za vsakega odtrgal vejico \xc5\xa1panskega bezga, saj je vedel, da take cvetice ne rastejo na Marsu.'